郡齋臥疾贈晝上人
作者：于頔
朝代：唐

paragraphs: 夙陪翰墨徒，深論窮文格。
麗則風騷後，公然我詞客。
晚依方外友，極理探精賾。
吻合南北宗，晝公我禪伯。
尤明性不染，故我行貞白。
隨順令得解，故我言芳澤。
霅水漾清潯，吳山橫碧岑。
含珠復蘊玉，價重雙南金。
的皪曜奇彩，淒清流雅音。
商聲發楚調，調切譜瑤琴。
吳山爲我高，霅水爲我深。
萬景徒有象，孤雲本無心。
衆木豈無聲，椅桐有清響。
衆耳豈不聆，鍾期有真賞。
高潔古人操，素懷夙所仰。
覿君冰雪姿，祛我淫滯想。
常吟柳惲詩，苕浦久相思。
逮此遠爲郡，蘋洲芳草衰。
逢師年臘長，值我病容羸。
共話無生理，聊用契心期。